Гушхуарэ бзэми хэгъуэзауэ
Ди газетым зэрытетащи, Налшык дэт «Къурш псынэ» сабий зыгъэпсэхупIэм щыхьэщIащ Тыркум, Осетие Ищхъэрэ — Алание Республикэм, Ставрополь крайм, Мейкъуапэ къикIа ди лъэпкъэгъу ныбжьыщIэхэр. Абыхэм я нэгу зэрызиужьар, щIэщыгъуэ куэд зэралъэгъуар, адыгэбзэм зэрыхэгъуэзар къыщыпщIэрт зэныбжьэгъугъэ лагерыр щызэхуащIыжа гуфIэгъуэ зэхыхьэм.
Тхьэмахуэ махуэм ежьэжыну сабийхэм гъуэгу махуэ жраIэну зыгъэпсэхупIэм и пщIантIэм щызэхуэсахэм ирагъэлъэгъуащ ныбжьыщIэхэмрэ абыхэм адыгэбзэр езыгъэджа, КъБКъУ-м и педколледжым и егъэджакIуэ Мыкъуэжь Людмилэрэ я анэдэлъхубзэ «дерсыр». ХьэщIэхэм яхэтт анэдэлъхубзэр зыщIэхэри абы иримыпсалъэхэри. Ди щIыналъэм зэрыщыIа махуэ бжыгъэм псалъэ куэд къызэращIар, къэпсэлъыкIэми хуэшэрыуэ зэрыхъуар гъэщIэгъуэнт. Ахэр зэпеуащ псалъэжьхэмкIэ, псынщIэрыпсалъэхэмкIэ, махуэцIэхэр, мазэцIэхэр кърабжэкIащ. Гъэхуауэ къеджащ Къагъырмэс Борис и «Мухьэмэд, си ныбжьэгъу, дыгъэкIуэж Къэбэрдейм», Бицу Анатолэ и «Мамэ», Хьэту Пётр и «Маринэ», Нало Заур и «Заринэ», Гъубж Мухьэдин и «Къэрабэ» усэхэм, нэгъуэщIхэми…
Япэу псэлъапIэр хуит хуащIащ КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Гергоков Жамболэт.
— ТхьэмахуитIыр напIэзыпIэм хуэдэу блэлъэтащ, ауэ фи дежкIи дэркIи гукъинэж хъуну къысщохъу, ныбжьэгъу фызэхуэхъуащ, хабзэм, щэнхабзэм теухуауэ щIэ куэд къэфщIащи. Бзэр, хабзэр хъумэным и хэкIыпIэфIу ар къызолъытэри, дяпэкIи фыкъытхуеблагъэ, фыкъытхуэкIуэ, еджапIэ къыхэфхын хуей хъуми, мыбыкIэ фыкъэгупсысэну ди гуапэщ, — жиIащ абы.
Дунейпсо Адыгэ Хасэм и IуэхущIапIэм и лэжьакIуэ Нанэ Лерэрэ «Къурш псынэ» зыгъэпсэхупIэм и унафэщI Абыдэ Хьисэрэ къыщыпсалъэм жаIащ тхьэмахуитIыр нэгузыужь ящыхъуамэ зэрафIэфIыр, ялъэгъуахэмрэ ягу ирихьахэмрэ я ныбжьэгъухэм хуаIуэтэжу хэкужьыр зэзыгъэлъагъуну хуейхэм я бжыгъэм къыхагъахъуэмэ гуапэ зэращыхъунур.
Тыркум къикIа адыгэ гупым и унафэщIхэу Тхьэкъуахъуэ Дамир, Къардэн Асым, балъкъэрхэм я лIыкIуэхэм я пашэ Зюгюль Шэрэфудин, Осетие Ищхъэрэ — Аланием къикIа адыгэ гупым и унафэщI Субботинэ Раисэ сымэ фIыщIэ ин хуащIащ я къакIуэр къызэзыгъэпэщахэм, зыгъэпсэхупIэм и лэжьакIуэ-гъэсакIуэхэм деж щегъэжьауэ шхын IэфIхэмкIэ сабийхэр зыгъэтхъэжа пщафIэхэм деж щыщIэкIыжу ныбжьыщIэхэм зыгуэр яхуэзыщIа псоми. Абыхэм ядэлэжьахэу Хьэгъундокъуэ Борис, КъБКъУ-м и адыгэбзэ къудамэр иджыблагъэ къэзыухахэу Зэгъэщтокъуэ Зурьянэ, Ташу Оксанэ, ЦIагъуэ Маринэ сымэ фIыщIэу хуащIыр я Iэгуауэм къигъэлъагъуэрт.
Апхуэдэу лагерыр зыхуей хуэзэу лэжьэным зи гуащIэ езыхьэлIахэр щIыхь тхылъхэмрэ фIыщIэ тхыгъэхэмкIэ ягъэпэжащ. ЗэIущIэр адыгэ, урыс, балъкъэр уэрэдхэмрэ макъамэ гуакIуэкIэ ягъэдэхащ Музыкэ театрым и солистхэу Бекъул Аслъэнрэ Гергокаевэ Хьэлимэтрэ, Барсуковэ Фарузэ, Балъкъэр къэрал драмэ театрым и актер Мизиев Iэбубэчыр сымэ, нэгъуэщIхэми.
ЩIыналъэ зэхуэмыдэхэм къикIа щIалэгъуалэр кIуэжащ Къэбэрдей-Балъкъэрыр фIыкIэ ягу къинауэ. Иджыри Iэджэрэ къытрагъэзэну, еджапIэ къэкIуэну, адэжь щIыналъэм къэзыгъэзэжыпэнухэри къахэкIыну ди гуапэщ.
ИСТЭПАН Залинэ.
